**FEED1 – Hylifau yn Gyfan Gwbl trwy Diwb o Ddiwrnod 1**

**Taflen Wybodaeth Fer – Fersiwn 1.0 02 Gorffennaf 2019**

**ID Prosiect IRAS:** 266702

Yr ydym yn eich gwahodd i gymryd rhan yn ein hastudiaeth ymchwil oherwydd eich bod wedi geni, neu ar fin rhoi genedigaeth wedi rhwng 30 a 33 wythnos o feichiogrwydd. Rydym eisiau darganfod y ffordd orau o fwydo babanod a enir rhwng yr wythnosau hyn a’u cadw’n iach yn y tymor hir.

**Pam ydym ni’n cynnal yr astudiaeth?**

Yn y DU, mae tua 8% o fabanod yn cael eu geni’n gynnar, a rhyw 12% o’r rhain yn cael eu geni wedi rhwng 30 a 33 wythnos o feichiogrwydd. Y ffordd arferol o ofalu am y babanod hyn yw rhoi symiau bychain o laeth trwy diwb i’w stumog ynghyd â maethiad ychwanegol trwy ddrip i’w gwythiennau (mewnwythiennol neu IV). Mae swm y llaeth yn cael ei gynyddu’n raddol hyd nes bydd y baban yn cael ei fwydo’n llawn â llaeth. At ddibenion yr astudiaeth hon, byddwn yn cyfeirio at y dull hwn fel ‘bwydo’n raddol â llaeth’.

Hoffem wybod a all cychwyn babanod ar fwydo’n llawn â llaeth yn unig leihau’r angen am diwbiau IV, lleihau risg heintiad a thrwy hynny ostwng nifer y dyddiau y mae’n rhaid iddynt aros yn yr ysbyty. Y gobaith yw y bydd hyn yn caniatáu i’r fam ymwneud mwy â gofalu am y baban, ei gwneud yn haws creu cwlwm agosrwydd rhwng y rhiant a’r baban, peri bod mwy o grudiau ar gael mewn ysbytai, a lleihau costau yn gyffredinol i rieni ac i’r GIG.

**Pam y gofynnwyd i mi gymryd rhan?**

Gofynnir i chi gymryd rhan am eich bod wedi rhoi genedigaeth, neu eich bod ar fin rhoi genedigaeth, wedi rhwng 30 a 33 wythnos o feichiogrwydd. I’n helpu i ateb cwestiynau ein hymchwil, yr ydym yn gwahodd 1,770 o famau gyda babanod a aned ar ôl rhwng 30 a 33 wythnos o feichiogrwydd i gymryd rhan yn yr astudiaeth. Os rhoesoch enedigaeth i fwy nag un baban, chi fydd yn cael eich dyrannu i’r grŵp, felly bydd eich babanod yn yr un grŵp yn derbyn yr un gofal.

**Beth fydd yn rhaid i mi wneud?**

Rydym yn eich gwahodd i roi cydsyniad llafar yn awr i gymryd rhan yn yr astudiaeth. Os cytunwch i gymryd rhan, bydd eich baban yn cael naill ai **(1) bwydo’n llawn â llaeth (heb faethiad IV ychwanegol) neu (2) bwydo’n raddol â llaeth (gyda maethiad IV ychwanegol).** Byddwch yn dewis y math o laeth a roddir i’ch baban (llaeth y fron neu fformiwla) ar ôl cael gair gyda’r meddygon a’r nyrsys. Os gwnewch gymryd rhan, byddwn yn gofyn i chi lofnodi ffurflen gydsyniad ymhen 72 awr o esgor. Byddwn yn anfon holiadur i chi naill ai drwy’r post neu ar-lein i chi ei llenwi a’i dychwelyd pan fydd eich plentyn yn 6 wythnos oed wedi’i gywiro, a chyda’ch caniatâd, byddwn yn cadw mewn cysylltiad â chi nes bydd eich plentyn yn 2 flwydd oed.

**Beth yw manteision posib cymryd rhan?**

Ni wyddom os bydd cymryd rhan yn yr astudiaeth o fudd uniongyrchol i chi na’ch baban. Fodd bynnag, trwy gynnal yr astudiaeth hon, yr ydym yn gobeithio y bydd o help i chi bennu’r ffordd orau o fwydo babanod cynamserol ac felly helpu i lywio’r modd y rheolir gofal babanod cynamserol yn y dyfodol.

**Beth yw risgiau posib cymryd rhan?**

Mae’r dystiolaeth yn awgrymu, mewn babanod cynamserol sydd heb fod yn rhy wael, y gellir bwydo â mwy o laeth ymhen 48 awr o’u geni heb gynyddu’r risg o gymhlethdodau, a gallai leihau’r risg o heintiad difrifol.

**Oes rhaid i mi gymryd rhan?**

Mater i chi yw penderfynu a ydych am ymuno â’r astudiaeth neu beidio. Os cytunwch i gymryd rhan, rydych yn rhydd i dynnu’n ôl ar unrhyw adeg, heb roi rheswm. Os dewiswch beidio â chymryd rhan, bydd eich gofal yn parhau fel arfer.

**Pwy sydd wedi adolygu’r astudiaeth?**

Adolygwyd yr astudiaeth hon gan [gosodwch REC], Ymddiriedolaeth Sylfaen GIG Ysbytai Derby a Burton, a Rhaglen Asesu Technoleg Iechyd y Sefydliad Cenedlaethol Ymchwil Iechyd (a dalodd am yr astudiaeth). Mae Panel Rhieni (wedi’i ffurfio o rieni babanod cynamserol) wedi helpu i gynllunio’r astudiaeth ac wedi adolygu dogfennau’r astudiaeth.